b'\n_START_ARTICLE_\nJaap Eden\n_START_SECTION_\nBarndom og ungdom\n_START_PARAGRAPH_\nEdens mor d\xc3\xb8de ved hans f\xc3\xb8dsel, og han voksede derp\xc3\xa5 op hos sine bedstefor\xc3\xa6ldre, der drev et hotel ved Santvoort p\xc3\xa5 nords\xc3\xb8kysten. Her tr\xc3\xa6nede den unge Jaap Eden ved at l\xc3\xb8be i klitterne, dyrke gymnastik og om vinteren l\xc3\xb8be p\xc3\xa5 sk\xc3\xb8jter. Han udviste en fart og teknik, der blev bem\xc3\xa6rket af af datidens bedste hollandske sk\xc3\xb8jtel\xc3\xb8ber, Klaas Pander, der inviterede den 15-\xc3\xa5rlige dreng til at tr\xc3\xa6ne sammen med sig._NEWLINE_I december 1890 opn\xc3\xa5ede Eden sin f\xc3\xb8rste betydende sejr p\xc3\xa5 en 260 meter distance, og den nu 17-\xc3\xb8rige sk\xc3\xb8jtel\xc3\xb8ber blev udtaget til VM. \xc3\x85rets st\xc3\xa6vne blev afholdt af Amsterdam Sk\xc3\xb8jteklub, da der ikke endnu fandtes en international organisation. Ved st\xc3\xa6vnet deltog blot to udenlandske sk\xc3\xb8jtel\xc3\xb8bere, og amerikaneren Joe Donoghue vandt og blev den f\xc3\xb8rste officielle verdensmester. Eden deltog kun i de to korte distancer, hvor han blev nummer 3 i en halv mile og nummer 4 i \xc3\xa9n mile. Efterf\xc3\xb8lgende deltog han ogs\xc3\xa5 i EM, men opn\xc3\xa5ede ikke mindev\xc3\xa6rdige resultater der._NEWLINE_I 1892 f\xc3\xb8rte d\xc3\xa5rligt vejr til aflysning af VM, og ved EM dette \xc3\xa5r deltog udelukkende \xc3\xb8strigske l\xc3\xb8bere. Edens bedste resultat denne vinter var en sejr ved et st\xc3\xa6vne i Storbritannien, hans f\xc3\xb8rste internationale triumf._NEWLINE_I sin ungdom dyrkede Jaap Eden ogs\xc3\xa5 bandy, der var introduceret i Holland i 1891.\n_START_SECTION_\nSucces i sk\xc3\xb8jtel\xc3\xb8b\n_START_PARAGRAPH_\nTo dage inden VM i 1893 vandt Eden de hollandske mesterskaber p\xc3\xa5 1500 og 5000 m. Hans tid p\xc3\xa5 1500 m, 2.35,0, er den f\xc3\xb8rste anerkendte verdensrekord p\xc3\xa5 distancen. Resultatet gjorde Eden, der tidligere denne vinter havde tr\xc3\xa6net i Norge, til VM-favorit._NEWLINE_P\xc3\xa5 1500 m opn\xc3\xa5ede han samme tid som Oskar Frederiksen fra Norge i indledende runde, men da de l\xc3\xb8b mod hinanden i finalen, sejrede Eden. Han var suver\xc3\xa6n p\xc3\xa5 5000 m, hvor han var et halvt minut bedre en n\xc3\xa6stbedste l\xc3\xb8ber, mens Frederiksen udgik. De to l\xc3\xb8bere stod ogs\xc3\xa5 over for hinanden p\xc3\xa5 500 m, men igen vandt Eden. Med tre sejre var Eden sikker p\xc3\xa5 titlen, og s\xc3\xa5 bet\xc3\xb8d det mindre, at Frederiksen p\xc3\xa5 10.000 m vandt i verdensrekordtid, mens Eden, der l\xc3\xb8b alene, faldt p\xc3\xa5 f\xc3\xb8rste omgang og udgik._NEWLINE_Efter sit verdensmesterskab blev Eden modtaget af en stor menneskem\xc3\xa6ngde i sin hjemby, Harlem, og han var med \xc3\xa9t en ber\xc3\xb8mthed i hele landet._NEWLINE_Den n\xc3\xa6ste vinter tr\xc3\xa6nede Eden i Hamar i Norge, og herfra drog han til VM i Stockholm. Her var vejret for d\xc3\xa5rligt, s\xc3\xa5 konkurrencen blev flyttet til Saltsj\xc3\xb6baden. P\xc3\xa5 500 m blev han sat op mod Frederiksen, der tyvstartede, men ikke var klar over dette, f\xc3\xb8r han var i m\xc3\xa5l. Han blev sat til at l\xc3\xb8be l\xc3\xb8bet om igen, men forlangte en pause inden. Eden var overbevist om, at Frederiksen var diskvalificeret, og l\xc3\xb8b sit l\xc3\xb8b alene i tiden 50,4 sekunder. Frederiksen fik i sit andet fors\xc3\xb8g samme tid, men Eden n\xc3\xa6gtede at l\xc3\xb8be endnu en gang, hvorp\xc3\xa5 det ved lodtr\xc3\xa6kning blev afgjort, at Frederiksen gik videre._NEWLINE_Til geng\xc3\xa6ld vandt Eden 10.000 m i verdensrekordtiden 19.12,4, hvor han var et halvt minut hurtigere end den n\xc3\xa6stbedste. Da han efterf\xc3\xb8lgende ikke lykkedes med at besejre Einar Halvorsen i det tredje l\xc3\xb8b, l\xc3\xa5 det klart, at ingen l\xc3\xb8ber kunne opn\xc3\xa5 sejr p\xc3\xa5 tre distancer, s\xc3\xa5 der ville ikke blive k\xc3\xa5ret en verdensmester. I det sidste l\xc3\xb8b kom Eden ikke i m\xc3\xa5l efter en fejl undervejs._NEWLINE_To uger senere var der EM i Hamar. Her m\xc3\xb8dte Eden ikke op den f\xc3\xb8rste dag, angiveligt p\xc3\xa5 grund af for st\xc3\xa6rk vind. P\xc3\xa5 andendagen stillede han dog op og vandt 5000 m i tiden 8.37,6 \xe2\x80\x93 mere end et halvt minut under den hidtidige rekord. Denne rekord holdt i n\xc3\xa6sten 17 \xc3\xa5r, inden den blev forbedret med 0,4 sekund af Nikolaj Strunnikov.\n_START_SECTION_\nEfterm\xc3\xa6le\n_START_PARAGRAPH_\nTo sk\xc3\xb8jtebaner i Amsterdam, udend\xc3\xb8rsbanen Jaap Eden baan og indend\xc3\xb8rsbanen Jaap Edenhal, er opkaldt efter ham._NEWLINE_Siden 1972 har \xc3\xa5rets hollandske idr\xc3\xa6tsud\xc3\xb8ver modtaget Jaap Eden-prisen. Statuetten er lavet af Jits Bakker fra Bilthoven og baseret p\xc3\xa5 Eden.'